“Yu noh fi put op yu richiz dong ya pahn dis ert,
wehpaa insek ku dischrai it,
er weh ih ku geh rosti,
er weh teef ku tek it.
Insteda du dat,
sayv op richiz eena hevn fi unuself,
wichpaa insek kyaahn eet it,
ih kyaahn geh rosti,
ahn teef kyaahn teef it needa.
Yu si,
eniway wehpaa unu richiz deh,
da rait deh unu haat wahn deh tu.
“Yu aiy dehn da laik lamp fi yu badi,
soh if dehn stodi di luk pahn loan gud ting,
di hoal a yu wahn ful op a lait.
Bot if dehn di luk pahn loan bad ting,
den da loan daaknis wahn di kom eena yu haat.
Ahn if di lait weh deh eena yu ton daaknis,
den ih wahn oanli daak fi chroo!
“Nobadi kyaahn serv too maasta.
Eeda yu wahn hayt wan ahn lov di neks,
er yu wahn rispek wan ahn kyaahn stan di neks wan.
Rait soh,
unu kyaahn serv Gaad ahn moni sayhn taim.
“Soh Ah di tel unu,
noh wori bowt laif,
laik weh yu wahn eet er jrink;
ahn noh wori bowt yu badi,
laik weh yu wahn wayr.
Laif da moa dahn jos food,
ahn yu badi da moa dahn weh yu wahn put aan.
Man,
luk pahn di berd dehn eena di skai;
dehn noh hafu goh plaant ner reep.
Ahn dehn noh ga food put op eena stoaroom needa,
bot yu Faada eena hevn tek kayr a dehn,
noh chroo?
Unu noh tink unu wot moch moa dahn eni berd?
Wich wan a unu tink seh dat wen unu wori ih wahn mek unu ad aan wan moa owa tu unu laif?
“Ahn wai unu wori bowt kloaz?
Luk pahn how di wail flowaz dehn groa.
Dehn noh werk ner mek kloaz fi wayr,
bot Ah di tel unu dis,
noh eevn King Salaman,
wid aal fi hihn fansi kloaz,
neva luk az gud az dehnya flowaz ya.
Now if Gaad jres op di graas weh groa owt eena di feel dehn,
weh deh ya tudeh ahn jrai op ahn geh bon op tumaaro,
ih noh mos wahn fain kloaz fi unu tu?
Unu fayt leel,
sa!
“Soh noh wori ahn aks unuself,
‘Da weh wi wahn eet?’
ahn ‘Weh wi wahn jrink?’
ahn ‘Weh wi wahn put aan?’
Dehnya da di ting dehn weh peepl weh noh noa Gaad goh afta.
Unu Faada op da hevn don noa dat unu need aala dehn ting deh aredi.
Bot weh unu fi aym fa fos,
da fi bee paat a di kingdom a hevn ahn liv rait,
laik how hihn waahn.
Den hihn wahn gi unu aala dehnya ting weh unu need tu.
Soh noh wori bowt tumaaro;
mek tumaaro wori bowt ihself.
Di chrobl weh yu ga tudeh,
nof fi tudeh.